钦定古今图书集成/明伦汇编/氏族典/第161卷 > 韩驹
## 钦定古今图书集成/明伦汇编/氏族典/第161卷 > 韩驹

按《宋史韩驹传》：驹字子苍，仙井监人。少有文称。政和
初，以献颂补假将仕郎，召试舍人院，赐进士出身，除
秘书省正字。寻坐为苏氏学，谪监华州蒲城县市易
务，知洪州分宁县。召为著作郎，校正御前文籍。驹言：
国家祠事岁一百十有八，用乐者六十有二，旧撰乐
章，辞多抵牾。于是召三馆士分撰《亲祠、明堂》《圆坛》《方
泽》等乐曲五十馀章，多驹所作。宣和五年，除秘书少
监。六年，迁中书舍人兼修国史。入谢，上曰：“近年为制
诰者，所褒必溢美，所贬必溢恶，岂王言之体且《盘诰》
具在，宁若是乎？”驹对：“若止作制诰，则粗知文墨者皆
可为。先帝置两省，岂止使行文书而已？”上曰：“给事实
掌封驳。”驹奏“舍人亦许缴还词头。”上曰：“自今朝廷事
有可论者，一切缴来。”寻兼权直学士院，制词简重，为
时所推。未几，复坐乡党曲学，以集英殿修撰提举江
州太平观。高宗即位，知江州。绍兴五年，卒于抚州。进
一官致仕，赠中奉大夫，与遗泽三人。驹尝在许下从苏辙学，评其诗似储光羲。其后由宦者以进用，颇为
识者所薄云。子逊游。